柴氏
作者：華岳
朝代：宋

paragraphs: 節婦一樽酒，義士拜而受。
義士一首詩，節婦雙眉皺。
眉皺意何如，有難難相救。
嘆我廊廟器，淹回在污陋。
惠我旨且嘉，慇懃推意厚。
吾今繫閩建，家貧喜鄰富。
青眼到朱扉，白屋成華胄。
吾聞孤竹子，周室三緘口。
又聞杞梁妻，秦邦稱烈婦。
此輩誠間生，世代不常有。
如何天一方，同時俱輻湊。
愧無八品珍，草草具籩豆。
何當再拜摳我衣，巵酒恭爲兒女壽。